CELEX: 62020TN0391
Language: el
Date: 2020-06-17 00:00:00
Title: Υπόθεση T-391/20: Προσφυγή της 17ης Ιουνίου 2020 — Stena Line Scandinavia κατά Επιτροπής

24.8.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 279/46
            
         
      Προσφυγή της 17ης Ιουνίου 2020 — Stena Line Scandinavia κατά Επιτροπής
      (Υπόθεση T-391/20)
      (2020/C 279/61)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: Stena Line Scandinavia AB (Göteborg, Σουηδία) (εκπρόσωπος: L. Sandberg-Mørch, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση της Ευρωπαϊκής Επιτροπής της 20ής Μαρτίου 2020, η οποία αφορά την κρατική ενίσχυση SA.39078 — 2019/C (πρώην 2014/N) που εφάρμοσε η Δανία για τη Femern A/S·
               
            
                  —
               
               
                  να καταδικάσει την Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της η προσφεύγουσα προβάλλει δύο λόγους ακυρώσεως.
      
                  1.
               
               
                  Με τον πρώτο λόγο ακυρώσεως προβάλλεται ότι η Επιτροπή παρέβη το άρθρο 107, παράγραφος 1, ΣΛΕΕ και το άρθρο 1, στοιχεία δ' και ε' του κανονισμού (ΕΕ) 2015/1589 του Συμβουλίου (1), καθόσον χαρακτήρισε (i) όλες τις κρατικές εγγυήσεις και όλα τα κρατικά δάνεια που χορηγήθηκαν βάσει του νόμου περί κατασκευών ως μία ενιαία ad hoc ενίσχυση· και (ii) μία εισφορά κεφαλαίου και όλες τις κρατικές εγγυήσεις και τα κρατικά δάνεια που χορηγήθηκαν βάσει του νόμου περί χωροταξικού σχεδιασμού ως ακόμη μία ενιαία ad hoc ενίσχυση, ενώ κάθε κρατική εγγύηση και κάθε κρατικό δάνειο έπρεπε να θεωρηθεί ότι αποτελούν ξεχωριστά ad hoc μέτρα ενίσχυσης και να κοινοποιηθούν ξεχωριστά στην Επιτροπή, όταν οι όροι κάθε κρατικού δανείου και κάθε κρατικής εγγύησης συμφωνούνται μεταξύ της Femern A/S και των δανικών αρχών.
               
            
                  2.
               
               
                  Με τον δεύτερο λόγο ακυρώσεως προβάλλεται ότι η Επιτροπή υπέπεσε σε νομικά σφάλματα και πρόδηλα σφάλματα εκτιμήσεως και παρέβη κατ’ αυτόν τον τρόπο το άρθρο 107, παράγραφος 3, στοιχείο β', ΣΛΕΕ και την ανακοίνωση περί ΣΕΚΕΕ (2), καθόσον έκρινε ότι η ενίσχυση είναι συμβατή με την εσωτερική αγορά. Ο εν λόγω λόγος ακυρώσεως διαιρείται σε τέσσερα σκέλη:
                  
                              —
                           
                           
                              πρώτον, η προσφεύγουσα προβάλλει ότι η Επιτροπή εσφαλμένως έκρινε ότι το έργο σταθερής ζεύξης Fehmarn Belt αποτελεί έργο ευρωπαϊκού ενδιαφέροντος·
                           
                        
                              —
                           
                           
                              δεύτερον, προβάλλει ότι η Επιτροπή εσφαλμένως έκρινε ότι η ενίσχυση είναι αναγκαία, καθώς η ενίσχυση δεν λειτουργεί ως κίνητρο και δεν πληροί τις απαιτήσεις περί σεναρίου αντιπαραδείγματος και περί υπάρξεως εναλλακτικών έργων όπως καθορίζονται στην ανακοίνωση περί ΣΕΚΕΕ. Επίσης, στην προσβαλλόμενη απόφαση, η Επιτροπή υπέπεσε σε σφάλμα καθόσον στηρίχθηκε σε χαμηλό εσωτερικό βαθμό απόδοσης (IRR), ο οποίος είναι εσφαλμένος δεδομένου ότι υπολογίστηκε βάσει πολύ σύντομης χρονικής διάρκειας ζωής του έργου, ήτοι 40 έτη, η οποία δεν ανταποκρίνεται στην πραγματική διάρκεια ζωής της υποδομής, δηλαδή στο διάστημα κατά το οποίο η Femern A/S θα μπορεί να εκμεταλλεύεται οικονομικώς το εν λόγω έργο·
                           
                        
                              —
                           
                           
                              τρίτον, η προσφεύγουσα προβάλλει ότι η Επιτροπή υπέπεσε σε σφάλμα, κρίνοντας ότι η ενίσχυση είναι αναλογική, καθώς αυτή δεν περιορίζεται χρονικά. Η Επιτροπή υπέπεσε σε πολλαπλά πρόδηλα σφάλματα κατά την ανάλυση του ελλείματος χρηματοδότησης. Η Επιτροπή εσφαλμένως στηρίχθηκε στην προαναφερθείσα πολύ σύντομη διάρκεια ζωής του έργου, πράγμα που είχε ως αποτέλεσμα να προκύψει υψηλότερη αναλογία μεταξύ κόστους και εσόδων που θα εισπραχθούν από τη λειτουργία του έργου σταθερής ζεύξης· η Επιτροπή θεώρησε ότι τα έσοδα που αναμένεται να εισπράξει η Femern A/S θα είναι λιγότερα απ’ ό,τι θα είναι στην πραγματικότητα και ότι το αναμενόμενο κόστος θα είναι περισσότερο απ’ ότι είναι στην πραγματικότητα, καθόσον ιδίως περιέλαβε λειτουργικό κόστος στην ανάλυση του ελλείματος χρηματοδότησης. Τέλος, η Επιτροπή εσφαλμένως έκρινε ότι το στοιχείο ενίσχυσης συνίσταται στο επιτόκιο που θα καταβάλει η Femern A/S στο Δανικό Δημόσιο, ενώ, λόγω του ότι κανένας ιδιώτης φορέας εκμετάλλευσης δεν θα ήταν πρόθυμος να επενδύσει στο έργο χωρίς την ύπαρξη σημαντικής κρατικής ενίσχυσης, το στοιχείο ενίσχυσης συνίσταται στο συνολικό ποσό των κρατικών δανείων και στο συνολικό ποσό των δανείων που εξασφαλίζονται με κρατικές εγγυήσεις.
                           
                        
                              —
                           
                           
                              τέταρτον, προβάλλεται ότι, δεδομένου ότι η ενίσχυση έχει ως αποτέλεσμα τη δημιουργία δεσπόζουσας θέσης στη σχετική αγορά για τη Femern A/S, ότι προκαλεί πλεονάζουσα παραγωγική ικανότητα και ότι καθιστά δυνατό για τη Femern A/S να τιμολογεί κάτω του κόστους, η Επιτροπή υπέπεσε σε σφάλμα καθόσον έκρινε ότι η ενίσχυση αυτή δεν προκαλεί αδικαιολόγητη στρέβλωση του ανταγωνισμού. Η Επιτροπή δεν αναγνώρισε ότι οι εν λόγω αρνητικές συνέπειες υπερβαίνουν οποιοδήποτε όφελος αποφέρει η ενίσχυση.
                           
                        
            
         (1)  Κανονισμός (ΕΕ) 2015/1589 του Συμβουλίου, της 13ης Ιουλίου 2015, περί λεπτομερών κανόνων για την εφαρμογή του άρθρου 108 της Συνθήκης για τη λειτουργία της Ευρωπαϊκής Ένωσης (ΕΕ 2015, L 248, σ. 9).
      
         (2)  Ανακοίνωση της Επιτροπής — Κριτήρια για την ανάλυση της συμβατότητας με την εσωτερική αγορά των κρατικών ενισχύσεων για την προώθηση της υλοποίησης σημαντικών έργων κοινού ευρωπαϊκού ενδιαφέροντος (ΕΕ 2014, C 188, σ. 4).